## Utlysning av regionale prosjektmidler for hovedprosjektet *Sikre kritisk kompetanse i PH og TSB*

Hovedprosjektets overordnede mål er å sikre kritisk kompetanse i psykisk helsevern (PH) og tverrfaglig spesialisert rusbehandling (TSB) i hele regionen. Dette innebærer å sikre tilgang på riktige fagressurser med riktig kompetanse og til riktig tid, uavhengig av om det er merkantilt personell, sykepleiere, leger, psykologer, spesialister eller annet relevant helsepersonell. Målet er i tråd med nasjonal opptrappingsplan for psykisk helse, og oppdragsdokument fra Helse- og omsorgsdepartementet (HOD). Her har de regionale helseforetakene (RHF) fått i oppdrag å styrke arbeidet med riktig og god bruk av personell og kompetanse, med basis i ivaretakelse av forsvarlighetskravet.

#### Prosjektmidler

Styret for Helse Midt-Norge regionale helseforetak (HMN RHF) vedtok 7. september (styresak nr. 93/23) regional plan for å sikre kritisk kompetanse i PH og TSB for å arbeide med faglige og administrative problemstillinger. Satsingen finansieres med inntil 100 millioner i perioden 2024 til 2026. Prosjektmidlene skal gå til delprosjekter med høy relevans for hovedprosjektet og stimulere til samarbeid internt mellom helseforetak og fagområder, på tvers av lokasjoner og sektorer i regionen.

Det forutsettes budsjettering på tilstrekkelig detaljert nivå, og det kan maks søkes om 15 MNOK totalt per prosjekt for hele treårsperioden. For å legge til rette for kortere og mer intensive prosjekter vil det ikke ilegges en maks-sum per år, og hvert prosjekt må søke på de prosjektmidlene de har behov for i løpet av hele prosjektperioden. *Hvis* det etter første tildeling er prosjektmidler til overs, vil disse midlene tildeles etter en 2.gangsutlysning medio 2024.

**Følgende kostnader kan dekkes av prosjektmidler:**

Prosjektmidler kan brukes til å dekke de fleste utgifter knyttet til gjennomføringen av delprosjektet, for eksempel:

* Ansettelser, frikjøp eller innleie av ressurser.
* Gjennomføring av planlagte prosjektaktiviteter.

Prosjektmidlene skal ikke brukes til å dekke overheadkostnader. Det er den ansettende institusjonen som er ansvarlig for å følge gjeldende lover-, forskrifter- og avtaleverk for ansettelser, ved ansettelser som finansieres av midler bevilget av hovedprosjektet.

*I tilfeller der relevante prosjekter allerede er igangsatt kan det søkes om prosjektmidler til påbegynte prosjekt.*

**Følgende kostnader dekkes utenom innvilgede prosjektmidler:**

For å sikre god prosess og prosjektstyring ønsker HMN RHF å tilby tilgang på eksterne ressurser. Prosjektstøtte fra ekstern leverandør vurderes ut fra prosjektets størrelse og kompleksitet. Dette dekkes av eksisterende avtale med HMN RHF, og behøver ikke dekkes av prosjektmidler.

#### Satsingsområder

**Søknader forventes å falle innenfor hovedprosjektets fem satsingsområder:**

1. Utvikle gode og sammenhengende pasientforløp, blant annet:
   * *effektivisere og forbedre pasientforløp som leder til forbedring av arbeidshverdagen*
   * *optimalisere administrativ oppgavefordeling*
   * *digitalisere tjenester*
2. Beholde og rekruttere fagfolk, blant annet:
   * *samarbeid på tvers av HF/klinikker/kombinerte stillinger*
   * *standardisere og spesialisere team*
3. Sikre god ledelse, styring og administrasjon, blant annet:
   * *arbeidsbetingelser*
   * *styrke handlingskompetanse og handlingsrom for klinikknære ledere*
4. Tjenesteutvikle og styrke samarbeidet med kommunehelsetjenesten, blant annet:
   * *videreutvikling av samhandlingsmodeller*
5. Optimalisere samarbeid med utdanningsinstitusjonene

Det oppfordres i tillegg til å søke på prosjekter som beskriver nye ideer og innovative løsninger innenfor de fem delmålene. Det vises til [forprosjektrapporten](https://www.helse-midt.no/499ac5/siteassets/documents/2023/sikre-kritisk-kompetanse-i-ph---forprosjektrapport-21.12.2022-hmn-rhf.pdf) for utfyllende beskrivelser av hovedprosjektets delmål.

#### Søknader kan fremmes av

Alle HF i Midt-Norge oppfordres til å fremme søknader på prosjektmidler, så fremt søknaden er godkjent av klinikksjefen.

Videre kan utdanningsinstitusjoner, kommunehelsetjenesten, private aktører (som har avtale med HMN RHF), frivillige organisasjoner, fagforeninger og / eller andre relevante aktører være sentrale parter i samarbeid med et eller flere HF i Midt-Norge. Det er HFene som skal stå som søker og prosjekteier. Samarbeid mellom HF og andre instanser må forankres og dokumenteres på relevant ledernivå før søknaden fremmes.

Søkere kan motta praktisk bistand til utforming av søknad fra ekstern leverandør. Ved behov ta kontakt med HMN RHF Helsefagavdelingen via postmottak.

#### Roller

**I lokale prosjekter defineres roller på to nivåer:**

1. Prosjekteier: Klinikksjefer i aktuelle HF.
2. Prosjektleder: Ansatt i ett av de aktuelle HFene, med en sentral rolle i prosjektet. Prosjektleder er aktiv i utarbeidelse av prosjektbeskrivelse, og er vår kontaktperson.

#### Regionalt samarbeid

Alle HF forventes å inngå samarbeid med hverandre og ev. andre samarbeidende instanser for felles prosjektsøknader. Hver søknad må involvere minst to HF, som kan samarbeide om et prosjekt på det samme tematiske området, men gjøre lokale tilpasninger av konkrete tiltak. I tillegg kan eksterne samarbeidspartnere involveres i prosjektene. De involverte HFene og eventuelle eksterne samarbeidspartnere skal delta i felles styringsgruppe, og ha lokale prosjektgrupper etter behov. Det må sikres jevnlige statusoppdateringer og erfaringsdelinger i fagledernettverk.

#### Søknadskrav:

**Alle søknader om prosjektmidler må:**

1. Følge mal for prosjektbeskrivelse.
2. Budsjettere i tråd med hvilke kostnader som kan og bør dekkes av prosjektmidler.
3. Definere klare måleindikatorer for prosjektet (KPIer).
4. Vise til bekreftet lederforankring hos involverte klinikksjefer.
5. Bekrefte et aktivt planlagt samarbeid mellom minst to HF i regionen.
6. Vise til plan for involvering av tillitsvalgte og brukerrepresentanter lokalt.

**Søknader som ikke oppfyller de formelle kravene vil bli forkastet på formelt grunnlag.**

#### Søknadsfremhevende elementer

Med bakgrunn i hovedprosjektet sitt formål vil det være noen elementer som styrker en søknad om prosjektmidler, og som særlig vektlegges ved vurdering av søknader budsjettert med maksimal tildelingssum:

* Prosjekter som særlig møter det regionale utfordringsbildet på området.
* Søknader som viser til særs innovative prosjekter.
* Prosjekter som viser til tverrsektorielt samarbeid.

#### Forkastningsgrunner

* Søknader som ikke er sendt inn innen tidsfristen.
* Ett eller flere formelle søknadskrav mangler.
* Ufullstendig eller manglende prosjektbeskrivelse.
* Identiske søknader.
* En og samme person har sendt inn over tre søknader som prosjektleder.

#### Innsending av søknad

Søknaden skal sendes til HMNs postmottak, ved e-post til [postmottak@helse-midt.no](mailto:postmottak@helse-midt.no), eller per post til Helse Midt-Norge RHF, Postboks 464, 7501 Stjørdal. Merkes PH/TSB Helsefagavdelingen.

**Søknadsfrist: 08. Januar 2024**

#### Tildeling av midler

Klinikksjefer i PH/TSB som står bak mer enn én søknad skal synliggjøre prioritering mellom egne innsendte søknader. Alle søknader som ikke forkastes på grunn av formelle feil, blir vurdert av arbeidsgruppen i HMN RHF, inkludert én deltaker fra henholdsvis KTV/KVO og RBU, som gir sin innstilling til fagdirektør før endelig beslutning. Regionalt fagdirektørnettverk orienteres om alle tildelinger.

**Tildelingsfrist: 5. februar 2024**

Prosjekter som blir tildelt midler kan tidligst starte 5. februar 2024, og må være igangsatt innen 1. mai 2024.

#### Krav til oppfølging

Det skal være halvårlige evaluerings- og fremdriftsmøter med alle prosjekt som tildeles midler for å følge opp måloppnåelse (KPIer). Disse møtene koordineres av ekstern leverandør, og i tillegg til Helse Midt-Norge RHF er det forventet at prosjektledelsen, klinikksjefer og fagdirektør(er) i aktuelle helseforetak deltar.

#### Vurderingskriterier

Arbeidsgruppen vurderer prosjektets nytteverdi og kvalitet basert på en helhetlig vurdering av følgende kriterier:

|  |  |
| --- | --- |
| **Kriterier** | **Detaljer** |
| Kvalitet | * Kvalitet på de planlagte aktivitetene. * I hvilken grad prosjektet fremstår nytenkende. * I hvilken grad prosjektet legger opp til samarbeid på tvers av fag og/eller lokasjon. * Prosjektets forankring i nasjonal opptrappingsplan for psykisk helse og regional utviklingsplan. |
| Effekt | * Forventet effekt på konkrete måleindikatorer knyttet til: * prosjektets overordnede mål om å sikre kritisk kompetanse i PH og TSB * et eller flere delmål fra forprosjektet * Plan for hvordan prosjektgevinster skal videreføres og breddes. * Hvorvidt prosjektet særlig møter det regionale utfordringsbildet. * I hvilken grad prosjektet styrker det regionale nettverksarbeidet. |
| Gjennom- førbarhet | * Prosjektets realisme, behov for ressurser og overordnet fremdriftsplan. * Kvalitet på prosjektorganisering. * Informasjon om forankring hos eventuelle samarbeidende institusjoner. * Gjennomførbarhet i etterkant etter endt prosjektperiode. |

#### Kontakt

Spørsmål om utlysning, søknad og tildeling rettes til arbeidsgruppen i HMN, ved Assisterende fagdirektør Ragnhild Johansen: [E-post](mailto:hmn.postmottak@helse-midt.no?Subject=E-post%20til%20Ragnhild%20Johansen&Body=Ikke%20send%20personnummer%20eller%20annen%20personlig%20informasjon%20p%C3%A5%20epost)

Ansvarlig for prosjektet er Fagdirektør i HMN, Björn Gustafsson: [E-post](mailto:hmn.postmottak@helse-midt.no?Subject=E-post%20til%20Bj%C3%B6rn%20Gustafsson&Body=Ikke%20send%20personnummer%20eller%20annen%20personlig%20informasjon%20p%C3%A5%20epost)